Diari Oficial de la Generalitat Valenciana


Sumari del DOGV 3236, del 06-05-1998 (1998/3489)

DECRET 57/1998, de 28 d'abril, del Govern Valencià, pel qual s'estableixen les normes reguladores de la inclusió de missatges d'advertiment sobre la perillositat de l'ús o de l'abús de begudes alcohòliques i del tabac en la publicitat d'aquests productes.
---------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1998/04/28/57/dof/vci/html**

### Dades del document

Número de DOGV
:   3236

Data del DOGV
:   06-05-1998

Secció del DOGV
:   I. DISPOSICIONS GENERALS

Número del document
:   1998/3489


Data del document
:   28-04-1998

Organisme emissor
:   Conselleria de Benestar Social

Tipus de document
:   Decret

Anàlisi jurídica

DECRET 57/1998, de 28 d'abril, del Govern Valencià, pel qual s'estableixen les normes reguladores de la inclusió de missatges d'advertiment sobre la perillositat de l'ús o de l'abús de begudes alcohòliques i del tabac en la publicitat d'aquests productes. [1998/X3489]
  
El consum abusiu de begudes alcohòliques, en particular les d'alta graduació, produeix efectes perjudicials a la salut i al benestar social, i crea dependències amb repercussions dramàtiques en l'àmbit individual, familiar, social, laboral i en la feina productiva. Aquest problema s'ha vist agreujat en els últims anys amb la tendència comprovada de la iniciació precoç dels consums abusius d'alcohol i, conseqüentment, en la consolidació, cada vegada més, de l'hàbit alcohòlic entre els joves menors de 18 anys i en etapa escolar.
  
En aquest context, el capítol I del títol III de la Llei 3/1997, de 16 de juny, de la Generalitat Valenciana, estableix una sèrie de normes limitatives de la publicitat i promoció de les begudes alcohòliques i del tabac i, en els casos en què la publicitat estiga permesa, disposa que s'hauran d'incloure missatges que advertisquen la perillositat de l'ús i/o abús d'aquestes substàncies. D'acord amb el que estableix la disposició transitòria setena de l'esmentada Llei 3/1997, les prohibicions de publicitat previstes en la Llei seran d'aplicació a partir dels sis mesos posteriors a l'entrada en vigor d'aquesta.
  
Pel que fa a la publicitat del tabac, aquest decret inclou una remissió genèrica a la legislació bàsica de l'Estat en la matèria, integrada fonamentalment pel Reial Decret 709/1982, de 5 de març, sobre publicitat i consum de tabac, pel Reial Decret 192/1988, de 4 de març, sobre limitacions en la venda i ús del tabac per a la protecció de la salut de la població i pel Reial Decret 510/1992, de 14 de maig, pel qual es regula l'etiquetatge dels productes del tabac i s'estableixen determinades limitacions en aeronaus comercials, modificat parcialment pel Reial Decret 1.185/1994, de 3 de juny, o la normativa que , si és el cas, el substituïsca.
  
El conjunt d'aquestes mesures és complementari de les polítiques d'educació continuada de la població, a través de la promoció activa d'hàbits de vida saludable i d'una cultura de la salut, que implique tota la societat, fonamentalment els pares i els educadors, en la prevenció i solució del problema, i la priorització de polítiques i actuacions preventives.
  
En conseqüència, aquest decret constitueix el necessari desenvolupament reglamentari de l'esmentada Llei 3/1997, de 16 de juny, i afronta el repte que suposa la convivència sostinguda dels legítims interessos comercials i socials de les empreses fabricants i productores, amb el dret a la protecció a la salut, especialment dels menors d'edat, l'organització i tutela dels quals correspon als poder públics.
  
En virtut de tot això, d'acord amb el que estableixen la Llei 5/1983, de 30 de desembre, de Govern Valencià, i també el Decret 238/1997, de 9 de setembre, del Govern Valencià, d'acord amb el Consell Assessor de la Generalitat Valenciana en matèria de drogodependències i altres trastorns addictius, les associacions d'agències, d'anunciants i de consumidors i usuaris, conforme amb el Consell Jurídic Consultiu, a proposta de la consellera de Benestar Social i amb la prèvia deliberació del Govern Valencià, en la reunió del dia 28 d'abril de 1998,
  
DECRETE
  
Títol I
  
Objecte i àmbit d'aplicació
  
Article 1. Objecte i definicions
  
1. És objecte d'aquest decret regular la inclusió de missatges en la publicitat, directa o indirecta, de begudes alcohòliques i de tabac, que advertisquen la perillositat de l'ús i/o abús d'aquestes substàncies, en compliment del que disposa l'article 15 apartat 4 de la Llei 3/1997, de 16 de juny, de la Generalitat Valenciana, sobre Drogodependències i Altres Trastorns Addictius.
  
2. En qualsevol cas, la publicitat en què s'inclouen els missatges d'advertiment que regula aquest decret haurà de respectar les limitacions a la publicitat i promoció de begudes alcohòliques i tabac contingudes en el capítol I del títol III de la Llei 3/1997, de 16 de juny, de la Generalitat Valenciana.
  
3. Als efectes del que disposa aquest decret, no es considerarà publicitat el simple etiquetatge del producte.
  
Article 2. Àmbit d'actuació
  
1 Aquest decret serà d'aplicació a tota la publicitat, directa o indirecta, de begudes alcohòliques i de tabac, realitzada en qualsevol tipus de suports i /o mitjans de difusió, quan aquests estigueren situats o es difongueren en i/o des de l'àmbit geogràfic de la Comunitat Valenciana. No serà d'aplicació als missatges publicitaris que provinguen d'altres zones d'Espanya o de l'estranger.
  
2. La inclusió dels missatges d'advertiment que regula aquest decret és així mateix d'aplicació a aquelles formes de publicitat basades en objectes o productes que per la seua denominació, grafisme, manera o lloc de presentació, o qualsevol altra causa, puguen suposar una publicitat encoberta de begudes alcohòliques i tabac.
  
Títol II
  
De la publicitat de les begudes alcohòliques
  
Article 3. Missatges d'advertiment
  
1. Tota publicitat de begudes alcohòliques haurà d'incloure, de manera que es distingisca clarament per les persones destinatàries del missatge publicitari, un missatge general que advertisca els perills a la salut i al benestar social que pot produir l'abús de begudes alcohòliques.
  
2. En la publicitat de begudes amb graduació alcohòlica igual o superior a 18 graus centesimals s'hauran d'incloure, a més, missatges d'advertiment específics.
  
3. El contingut del missatge general d'advertiment és el que figura en l'article següent i els continguts dels missatges d'advertiment específics s'estableixen en l'annex d'aquest decret.
  
Article 4. Inclusió i contingut dels missatges
  
1. Quan no haguera estat proposat i aprovat algun missatge que complira amb els criteris exposats en l'article anterior, d'acord amb el que estableix la disposició addicional segona d'aquest decret, en el marc del que estableix l'article 15 apartat 5 de la Llei 3/1997, de 16 de juny, de la Generalitat Valenciana, s'haurà d'incloure el següent missatge general d'advertiment: "L'abús de l'alcohol és perjudicial per a la salut i el benestar social".
  
2. Els missatges d'advertiment específics que es publiquen com a annex d'aquest decret s'hauran d'incloure en els suports i/o mitjans de difusió publicitària amb una tolerància del 5 per 100, aproximadament, per a cada campanya publicitària.
  
3. A fi de fer efectiva l'alternança que se cita en el número anterior, anualment s'hauran d'incloure tots els advertiments repartits per igual -amb la tolerància citada- en la publicitat corresponent a aquest període de temps de cadascuna de les marques de begudes alcohòliques. Amb aquesta finalitat, la Direcció General de Drogodependències de la Generalitat Valenciana podrà en qualsevol moment comprovar l'exacte compliment d'aquesta norma, per a això cada fabricant haurà de subministrar la informació que li siga sol·licitada.
  
Article 5. Manera de presentació dels missatges
  
Quan s'utilitzen mitjans gràfics o visuals en la publicitat de les begudes alcohòliques, el missatge d'advertiment s'haurà d'inserir sobre un fons de contrast i de manera que siga fàcilment visible, legible amb claredat i indeleble. S'utilitzaran caràcters en negreta per a una millor visibilitat.
  
Títol III
  
De la publicitat del tabac
  
Article 6. Missatges d'advertiment
  
En la publicitat del tabac valdrà el que estableix la normativa bàsica de l'Estat.
  
Títol IV
  
Del règim sancionador
  
Article 7. Règim sancionador
  
L'incompliment del que disposa aquest decret se sancionarà d'acord amb les prescripcions previstes en la Llei 3/1997, de 16 de juny, de la Generalitat Valenciana, sobre Drogodependències i Altres Trastorns Addictius, prèvia instrucció de l'oportú expedient sancionador, d'acord amb el que estableix el Reial Decret 1.398/1993, de 4 d'agost, i sense perjudici de les responsabilitats civils, penals o d'altre ordre que puguen concórrer.
  
Article 8. Persones responsables
  
D'acord amb el que estableixen l'article 10 de la Llei 34/1988, d'1 de novembre, General de Publicitat, i l'article 48 de la Llei 3/1997, de 16 de juny, de la Generalitat Valenciana, seran persones responsables de les infraccions al que disposa aquest decret els anunciants, agències i mitjans de publicitat, els quals respondran solidàriament de les sancions que, si és el cas, s'imposen.
  
DISPOSICIONS ADDICIONALS
  
Primera. Autorització administrativa prèvia en matèria de publicitat de begudes alcohòliques i tabac
  
1. L'òrgan competent per a la concessió o denegació de l'autorització administrativa a la qual fa referència l'article 15 apartat 2 de la Llei 3/1997, de 16 de juny, de la Generalitat Valenciana, en relació amb l'article 8 de la Llei General de Publicitat, en l'àmbit de la Comunitat Valenciana, és la Conselleria de Benestar Social.
  
2. Una vegada iniciat el procediment, a sol·licitud de les agències i mitjans de publicitat, la Conselleria de Benestar Social disposarà d'un termini d'un mes per a la concessió o denegació de l'autorització administrativa prèvia. Si en l'esmentat termini no recau resolució, s'entendrà atorgada l'autorització en virtut d'acte presumpte. En qualsevol cas, la denegació de les sol·licituds d'autorització que regula aquesta disposició haurà de ser motivada.
  
3. En la instrucció de l'expedient s'exigirà l'informe preceptiu del Comissionat del Govern Valencià en matèria de Drogodependències.
  
Segona. Acords d'autocontrol i autolimitació de la publicitat de begudes alcohòliques
  
Els anunciants, agències i mitjans de publicitat, i també les empreses fabricants i distribuïdores de begudes alcohòliques, que s'adhereixen a acords d'autocontrol i autolimitació de la publicitat d'aquestes substàncies, d'acord amb el que estableix l'article 15 apartat 5 de la Llei 3/1997, de 16 de juny, de la Generalitat Valenciana, podran sotmetre a la consideració de la Conselleria de Benestar Social la inclusió de missatges d'advertiment sobre la perillositat de l'abús de l'alcohol en la publicitat d'aquests productes, alternatius als que s'estableixen en aquest decret.
  
Tercera. Campanyes de conscienciació social
  
El Govern Valencià realitzarà periòdicament campanyes orientades a no incentivar el consum abusiu de begudes alcohòliques, fonamentalment d'alta graduació, i de tabac, i informarà dels perills que a la salut i al benestar social comporta l'ús abusiu d'aquestes substàncies.
  
DISPOSICIÓ TRANSITÒRIA
  
Única. Campanyes de publicitat en curs
  
La inclusió dels missatges d'advertiment que regula aquest decret no serà d'aplicació a les campanyes de publicitat contractades amb anterioritat a la seua entrada en vigor i que tinguen un període màxim de difusió de sis mesos des del seu començament.
  
Els anunciants, agències i mitjans de publicitat i difusió als quals se'ls aplica el que disposa aquest decret trametran a la Conselleria de Benestar Social una relació de compromisos pendents d'execució, a fi de comprovar el compliment del que estableix aquest decret.
  
DISPOSICIÓ DEROGATÒRIA
  
Queden derogades totes aquelles disposicions de rang igual o inferior a l'esmentat decret que s'oposen al que estableix aquest.
  
DISPOSICIONS FINALS
  
Primera
  
Es faculta els consellers de Benestar Social i de Presidència per a dictar totes aquelles disposicions que siguen necessàries per a l'execució i desenvolupament del que disposa aquest decret.
  
Segona
  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 28 d'abril de 1998
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
La consellera de Benestar Social,
  
MARCELA MIRÓ PÉREZ
  
Annex
  
Llista d'advertiments específics sobre els perills a la salut i al benestar social, previstes en l'apartat 2 de l'article 3.
  
1. La Generalitat Valenciana adverteix que l'abús de l'alcohol afavoreix els accidents de trànsit i de treball.
  
2. La Generalitat Valenciana adverteix que el consum de l'alcohol és perillós durant l'embaràs i la lactància.
  
3. La Generalitat Valenciana adverteix que el consum de l'alcohol pot alterar l'efecte d'alguns medicaments.
  
4. La Generalitat Valenciana adverteix que el consum de l'alcohol és perjudicial a algunes malalties cròniques.


Còpia Permalink ELI